DEĊIŻJONI TAL-KUMMISSJONI
tas-16 ta' Jannar 2006
dwar kondizzjonijiet speċjali li jirregolaw il-laħam u l-prodotti tal-laħam ta' l-ekwini impurtati mill-Messiku maħsuba għall-konsum mill-bniedem
(innotifikata taħt dokument numru C(2006) 16)
(Test b'rilevanza għaż-ŻEE)
(2006/27/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (1), u b'mod partikolari l-Artikolu 22(1) tagħha,
Wara li kkunsidrat ir-Regolament (KE) Nru 178/2002 tal-Parlament Ewropew u tal-Kunsill tat-28 ta' Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u jistabbilixxi proċeduri fi kwistjonijiet tas-sigurtà ta' l-ikel (2), u partikolarment l-Artikolu 53(1) tiegħu,
Billi:
(1)
Skond id-Direttiva 97/78/KE u r-Regolament (KE) Nru 178/2002, il-miżuri neċessarji għandhom jiġu adottati fir-rigward ta' l-importazzjonijiet ta' prodotti minn pajjiżi terzi li probabilment jistgħu jikkawżaw periklu serju għas-saħħa ta' l-annimali jew dik tal-bniedem jew fejn dan il-periklu qed jinfirex.
(2)
Id-Direttiva tal-Kunsill 96/22/KE tad-29 ta' April 1996 li tikkonċerna l-projbizzjoni ta' l-użu fl-istockfarming ta' ċerti sustanzi li jkollhom azzjoni ormonika u tirostatika u ta' beta-agonists u li tħassar id-Direttivi 81/602/KEE, 88/146/KEE u 88/299/KEE (3) tipprojbixxi importazzjonijiet minn pajjiżi terzi ta' annimali u ta' laħam jew prodotti tal-laħam meħuda minn annimali li ngħataw tali sustanzi, barra fil-każ fejn ingħataw għal skopijiet terapewtiċi jew bħala trattament żootekniku.
(3)
Ir-Regolament tal-Kunsill (KEE) Nru 2377/90 tas-26 ta' Ġunju 1990 li jistabbilixxi proċedura tal-Komunità għal iffissar ta' limiti massimi ta' residwi ta' prodotti mediċinali veterinarji fi prodotti ta' l-ikel ta' oriġini mill-annimali (4) jipprevedi lista ta' sustanzi li ma jistgħux jintużaw fil-produzzjoni tal-laħam u lista ta' sustanzi li għalihom ġew iffissati limiti massimi ta' residwi. Jipprevedi wkoll lista ta' ċerti prodotti mediċinali veterinarji li għalihom ġew iffissati limiti massimi ta' residwi provviżorji. Dawn il-prodotti jistgħu jkunu preżenti fil-laħam ta' l-ekwini.
(4)
L-aħħar żjara ta' spezzjoni tal-Komunità fil-Messiku rrivelat difetti serji fil-kapaċità ta' l-awtoritajiet Messikani biex iwettqu kontrolli serji tal-laħam ta' l-ekwini partikolarment biex jiġu osservati s-sustanzi pprojbiti mid-Direttiva 96/22/KE.
(5)
Dik l-ispezzjoni rrivelat ukoll difetti serji fir-rigward ta' kontrolli tas-suq tal-mediċini veterinarji, li jinkludu prodotti mhux awtorizzati. Dawn id-difetti jwasslu biex l-użu ta' sustanzi pprojbiti fil-produzzjoni tal-laħam taż-żiemel ikun iktar faċli. Għalhekk, dawk is-sustanzi jistgħu jkunu preżenti fil-laħam u fil-prodotti tal-laħam ta' l-ekwini maħsuba għall-konsum mill-bniedem. Il-preżenza ta' dawk is-sustanzi fl-ikel tesponi lis-saħħa tal-bniedem għal riskju serju potenzjali.
(6)
L-Istati Membri għandhom jagħmlu l-kontrolli xierqa fuq il-laħam u l-prodotti tal-laħam ta' l-ekwini impurtati mill-Messiku mal-wasla tagħhom fuq il-fruntiera tal-Komunità biex b'hekk jkun evitat li laħam jew prodotti tal-laħam ta' l-ekwini bħal dawn, li mhumiex tajba għall-konsum tal-bniedem, ma jitqiegħdux fis-suq.
(7)
Ir-Regolament (KE) Nru 178/2002 jistabbilixxi s-sistema ta' allarm rapida li għandha tintuża biex tiġi implimentata l-kondizzjoni meħtieġa ta' informazzjoni reċiproka prevista fl-Artikolu 22(2) tad-Direttiva 97/78/KE. Flimkien ma' dan, l-Istati Membri se jżommu lill-Kummissjoni infurmata permezz ta' rapporti perjodiċi tar-riżultati analitiċi kollha tal-kontrolli uffiċjali li jkunu saru fir-rigward ta' konsenji ta' laħam u prodotti tal-laħam ta' l-ekwini mill-Messiku.
(8)
Din id-Deċiżjoni se terġa' tiġi riveduta fid-dawl tal-garanziji offruti mill-awtoritajiet kompetenti tal-Messiku u fuq il-bażi tar-riżultati tat-testijiet imwettqa mill-Istati Membri.
(9)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Is-Suġġett
Din id-Deċiżjoni għandha tapplika għal-laħam u għall-prodotti tal-laħam ta' l-ekwini impurtati mill-Messiku u maħsuba għall-konsum tal-bniedem (“laħam u prodotti tal-laħam ta' l-ekwini”).
Artikolu 2
Kontrolli Uffiċjali
1. Permezz ta' l-użu ta' pjanijiet ta' ġbir ta' kampjuni u ta' metodi ta' osservazzjoni xierqa, l-Istati Membri għandhom jiżguraw li, skond id-Direttiva 96/22/KE, kull konsenja ta' laħam jew prodotti tal-laħam ta' l-ekwini tgħaddi minn kontrolli uffiċjali bbażati fuq il-periklu, partikolarment għall-preżenza ta' ċerti prodotti li jkollhom azzjoni ormonali jew beta-agonists użati biex iħeġġu t-tkabbir.
2. L-Istati Membri għandhom jippreżentaw rapport tar-riżultati analitiċi kollha tal-kontrolli uffiċjali fuq konsenji ta' prodotti koperti f'paragrafu 1 lill-Kummissjoni kull tliet xhur. Dan ir-rapport għandu jiġi sottomess matul ix-xahar ta' wara kull perjodu ta' tliet xhur (April, Lulju, Ottubru, u Jannar).
Artikolu 3
Ħlas tan-nefqa
In-nefqa kollha li tkun saret biex tiġi applikata din id-Deċiżjoni għandha tiġi mħallsa mill-konsenjatur, mid-destinatarju jew mill-aġent ta' wieħed minnhom.
Artikolu 4
Konformità
L-Istati Membri għandhom jinformaw mill-ewwel lill-Kummissjoni bil-miżuri li huma jieħdu biex jikkonformaw ma' din id-Deċiżjoni.
Artikolu 5
Reviżjoni
Din id-Deċiżjoni għandha tiġi riveduta fuq il-bażi tal-garanziji pprovduti mill-awtoritajiet kompetenti Messikani u tar-riżultati tal-kontrolli uffiċjali li jirreferi għalihom l-Artikolu 2.
Artikolu 6
Destinatarji
Din id-Deċiżoni hija indirizzata lill-Istati Membri.
Magħmul fi Brussell, is-16 ta' Jannar 2006.